ترمپ: د متحده ایالاتو بیرغ سوځونکو ته به سزا وټاکل شي
د متحده ایالاتو منتخب جمهور رئیس دونالد ترمپ په خپل ټویټر پاڼې کې لیکلي دي هر څوک چې د امریکا بیرغ وسوځوي باید مجازات شي.
د امریکا سترې محکمې په کال ۱۹۸۹ کې د بیرغ سوځول د بیان یو ډول آزادي بللی و او د بیرغ سوځول یې جرم نه و بللی. د امریکا اوسنی جمهوررئیس بارک اوباما هم د ټرمپ دغه نظر رد کړی دی. په امریکا کې احتجاج کوونکي، ځینې وختونه، د احتجاج په توګه د خپل هیواد بیرغ سوځوي. خو یو شمیر امریکایان، په تیره بیا هغه کسانو چې د امریکا په پوځ کې دنده ترسره کړې ده، د امریکا بیرغ ملي سمبول ګني او د بیرغ سوځول د امریکايي عسکرو د قربانیو سپکاوی ګني. اوس، په یوه ټوئیټ کې، منتخب جمهور رئیس ډونالډ ترمپ ویلي چې که څوک د امریکا بیرغ وسوځوي نو امریکا تابیعت دې ورنه واخیستل شي او یا هم په یوکال زندان دې محکوم شي. خو د بارک اوباما اداره د ټرمپ د دغې نظریې په ردولو سره وایې امریکایان حق لري چې د قانون له مخې هر ډول چې وغواړي خپلې غوښتنې مطرح کړي. د سپنې ماڼې ویاند جاش ارنست وایي د ادیانو، وینا او ژورنالیزم په څېر آزادۍ زموږ په اساسي قانون کې تصریح شوي دي او باید خوندي وساتل شي. دا لاڅرګنده نه ده چې ولي د امریکا نوي جمهور رئیس د بیرق سوځونکو ته د سختو مجازاتو غوښتنه کړې خو سیاسي څیړونکی، کلاس لاریس د غه نظریه ناسمه بولي. ښاغلی لاریس پر ټرمپ نیوکه کوي چې ولې هغه د ټولنیزو شبکو له لارې پر مهمو تګلارو خپل نظریات نه څرګندوي. د ښاغلي لارېس په وینا ټوئټر داسې یوه شبکه ده چې د ځوانانو لخوا کارول کیږي او نه ښایي چې د منتخب جمهور رئیس او نورو مخورو سیاستوالو لخوا چې غواړي له عامو امریکایانو سره خپل عقاید، نظریات او لیدلوري شریک کړي، وکارول شي. په وروستیو لسیزو کې د هیلري کلنټن په ګډون ډیرو سیاستوالو هڅه کړې ده چې د امریکا د بیرغ د سوځولو مخه ونیسي خو دا ټولې هڅې ناکامۍ شوې دي.